ପ୍ରତିଶୋଧ ନେଲା ଭାରତ\nଜମ୍ମୁ,୧୫। ୧(ପି.ଟି.)ଭାରତୀୟ ସେନାର ପ୍ରତିଷ୍ଠା ଦିବସରେ ପାକିସ୍ତାନଠାରୁ ପ୍ରତିଶୋଧ ନେଇଛି ସୁରକ୍ଷା ବଳ। ଜମ୍ମୁ-କଶ୍ମୀରରେ ବାରମ୍ବାର ଅସ୍ତ୍ରବିରତି ଉଲ୍ଲଂଘନ କରି ଯବାନଙ୍କୁ ଟାର୍ଗେଟ କରୁଥିବା ପାକିସ୍ତାନୀ ସେନା ଏବଂ ହିଂସା ଭିଆଇ ଅସ୍ଥିରତା ସୃଷ୍ଟି କରୁଥିବା ଆତଙ୍କବାଦୀଙ୍କୁ ସୋମବାର ମୁହଁତୋଡ଼ ଜବାବ ଦିଆଯାଇଛି।\nପ୍ରତିଶୋଧ ନେଲା ଭାରତ\t January 15th, 23:46 PM January 15th, 23:46 PM\nଜମ୍ମୁ,୧୫। ୧(ପି.ଟି.)ଭାରତୀୟ ସେନାର ପ୍ରତିଷ୍ଠା ଦିବସରେ ପାକିସ୍ତାନଠାରୁ ପ୍ରତିଶୋଧ ନେଇଛି ସୁରକ୍ଷା ବଳ। ଜମ୍ମୁ-କଶ୍ମୀରରେ ବାରମ୍ବାର ଅସ୍ତ୍ରବିରତି ଉଲ୍ଲଂଘନ କରି ଯବାନଙ୍କୁ ଟାର୍ଗେଟ କରୁଥିବା ପାକିସ୍ତାନୀ ସେନା ଏବଂ ହିଂସା ଭିଆଇ ଅସ୍ଥିରତା ସୃଷ୍ଟି କରୁଥିବା ଆତଙ୍କବାଦୀଙ୍କୁ ସୋମବାର ମୁହଁତୋଡ଼ ଜବାବ ଦିଆଯାଇଛି। ମେନ୍ଧାର ସେକ୍ଟରରେ ଯବାନଙ୍କ ଗୁଳିବର୍ଷା ଓ ମୋର୍ଟାର ମାଡ଼ରେ ପ୍ରତିପକ୍ଷର ଏକାଧିକ ସେନାଘାଟି ଧ୍ୱଂସ ହୋଇଯାଇଛି। ଏହାସହ ଜଣେ ମେଜରଙ୍କ ସମେତ ୭ ପାକିସ୍ତାନୀ ରେଞ୍ଜର୍ସ ନିହତ ହୋଇଛନ୍ତି। ସେହିପରି ଉରି ସେକ୍ଟରରେ ଆତଙ୍କବାଦୀଙ୍କ ଅନୁପ୍ରବେଶ ଉଦ୍ୟମକୁ ସୁରକ୍ଷା ବଳ ପଣ୍ଡ କରିଛି। ଯବାନଙ୍କ ଏନ୍କାଉଣ୍ଟରରେ ଜୈଶ-ଇ-ମହମ୍ମଦ (ଜେଇଏମ୍)ର ୫ ଆତଙ୍କବାଦୀ ନିହତ ହୋଇଛନ୍ତି। ଜମ୍ମୁ-କଶ୍ମୀରର ପୁଞ୍ଚ୍ ଜିଲାସ୍ଥିତ ମେନ୍ଧାର ସେକ୍ଟରର ଜାଗଲୋଟ୍ ସଂଲଗ୍ନ ନିୟନ୍ତ୍ରଣରେଖା (ଏଲ୍ଓସି) ଅଞ୍ଚଳରେ ସୋମବାର ସକାଳେ ପାକିସ୍ତାନୀ ସେନା ଅସ୍ତ୍ରବିରତି ଉଲ୍ଲଂଘନ କରିଥିଲା। ପାକିସ୍ତାନୀ ରେଞ୍ଜର୍ସମାନେ ଭାବିଥିଲେ ଭାରତୀୟ ସେନାଘାଟିକୁ ଟାର୍ଗେଟ କରି ଉଡାଇଦେବୁ। ଅଧିକରୁ ଅଧିକ ଯବାନଙ୍କ ଜୀବନ ନେଇ ଉପତ୍ୟକାରେ ଆତଙ୍କବାଦୀଙ୍କୁ ଅନୁପ୍ରବେଶ କରାଇବୁ। ହେଲେ ଏହାର ଫଳ ଓଲଟା ହେବ ବୋଲି ପ୍ରତିପକ୍ଷ ସୈନ୍ୟ କଳ୍ପନା ବି କରି ନ ଥିଲେ। ସୀମା ରକ୍ଷକ ତତ୍ପର ଯବାନମାନେ କୋଟ୍ଲିରେ ପାକିସ୍ତାନୀ ସେନାର ଗୁଳିମାଡ଼ର ଜବାବ ଦେଲେ। ମୋର୍ଟାର ମାଡ଼ରେ ଧୂଳିସାତ୍ ହୋଇଗଲା ପାକିସ୍ତାନର ଏକାଧିକ ସେନାଘାଟି। ଗୁଳିମାଡ଼ରେ ଟଳିପଡ଼ିଲେ ୭ ପାକିସ୍ତାନୀ ରେଞ୍ଜର୍ସ। ମୃତକଙ୍କ ମଧ୍ୟରେ ଜଣେ ମେଜର ମଧ୍ୟ ରହିଛନ୍ତି। ଅନ୍ୟ ୪ ରେଞ୍ଜର୍ସ ଆହତ ହୋଇଛନ୍ତି। ଶନିବାର ରଜୌରୀରେ ଶତ୍ରୁପକ୍ଷର ସୀମାପାର ଗୁଳିମାଡ଼ରେ ଜଣେ ଯବାନ ଶହୀଦ ହୋଇଥିଲେ। ଏହାର ପ୍ରତିଶୋଧ ସ୍ବରୂପ ଭାରତୀୟ ସେନା ଏହି କାର୍ଯ୍ୟାନୁଷ୍ଠାନ ନେଇଥିବା କୁହାଯାଉଛି। ସେପଟେ ଜେଇଏମ୍ ଆତଙ୍କବାଦୀମାନେ ଏଲ୍ଓସି ଅତିକ୍ରମ କରି ଉରି ସେକ୍ଟରରେ ଅନୁପ୍ରବେଶ ଉଦ୍ୟମ ଚଳାଇଥିବାବେଳେ ସୁରକ୍ଷା ବଳ ଏହାକୁ ଭଣ୍ଡୁର କରିଛି। ଦୁଲାଞ୍ଜାରେ ରବିବାର ରାତିସାରା ଚାଲିଥିବା ଏନ୍କାଉଣ୍ଟର ସୋମବାର ଭୋର ସମୟରେ ଶେଷ ହୋଇଛି। ଦୀର୍ଘ ସମୟ ଧରି ଗୁଳି ବିନିମୟ ପରେ ଯବାନମାନେ ଝେଲମନଦୀ କୂଳରେ ଗଡ଼ାଇଛନ୍ତି ୫ ଆତଙ୍କବାଦୀଙ୍କ ମୃତଦେହ। ପଠାନ୍କୋଟ୍ ଓ ଉରି ଆକ୍ରମଣର ମାଷ୍ଟରମାଇଣ୍ଡ ମାସୁଦ୍ ଆଝାରଙ୍କ ନେତୃତ୍ୱାଧୀନ ଜୈଶ-ଇ-ମହମ୍ମଦର ଆତଙ୍କବାଦୀମାନଙ୍କ ଟାର୍ଗେଟରେ ଥିଲା ସାଧାରଣତନ୍ତ୍ର ଦିବସ। ୨୬ ତାରିଖରେ ଆତଙ୍କବାଦୀମାନେ କେତେକ ସ୍ଥାନରେ ଆମତ୍ଘାତୀ ଆକ୍ରମଣ କରି ଯବାନଙ୍କ ରକ୍ତରେ ହୋଲି ଖେଳିବେ ବୋଲି ମାଡ଼ିଆସୁଥିବାବେଳେ ସୁରକ୍ଷା ବଳ ସେମାନଙ୍କୁ ନିପାତ କରିବାରେ ସକ୍ଷମ ହୋଇଛି। ଆତଙ୍କବାଦୀଙ୍କ ମୃତଦେହ ନିକଟରୁ ବିପୁଳ ଅସ୍ତ୍ରଶସ୍ତ୍ର ଜବତ କରାଯାଇଛି। ଚଳିତବର୍ଷ ଏହା ଆତଙ୍କବାଦୀଙ୍କ ପ୍ରଥମ ଆକ୍ରମଣ ଉଦ୍ୟମ ଥିଲା ବୋଲି ସେନା ଅଧିକାରୀ ସୂଚନା ଦେଇଛନ୍ତି।
